
Narva Linnavolikogu 10.05.2007 otsuse  nr  221 ning 26.09.2007 otsuse nr 375 Projekti "Narva ettevõtete (s.h. Kreenholmi Valduse AS) koondamisteate saanud töötajate ja töötute tööturule integreerimine erinevate tööhõivemeetmete toel"sildfinantseerimise lubamine ja omafinantseeringu kinnitamine” muutmine

Otsus võetakse vastu Kohaliku omavalitsuse korralduse seaduse § 22 lõike l punkti 8 alusel

1. Asjaolud ja menetluse käik

Narva Linna Arenduse ja Ökonoomika Amet tegeleb hetkel projekti “ Narva ettevõtete (s.h. Kreenholmi Valduse AS) koondamisteate saanud töötajate ja tööturule integreerimine erinevate tööhõivemeetmete toel. I etapp” realiseerimisega. Projekt oli esitatud rahastamiseks Euroopa Sotsiaalfondi. Positiivne otsus projekti toetamise kohta oli saadud Tööturuametilt, kes on ESF meetme 1.3 rakendaja Eestis, 20 juunil 2007.a.

10.05.2007 võttis Narva Linnavolikogu vastu otsuse nr 221 "Narva ettevõtete (s.h. Kreenholmi Valduse AS) koondamisteate saanud töötajate ja töötute tööturule integreerimine erinevate tööhõivemeetmete toel", mille punkti 3.2 ja punkti 3.3 kohaselt andis Volikogu projekti positiivse rahastamiseotsuse korral  Narva Linnavalisusele luba võtta sildfinantseerimise pangalaenu 2007. aastal 2 000 000 krooni ulatuses ning tagas omafinantseeringut summas 1 000 000 kr 2007.a Linnavalitsuse reservfondist.

26.09.2007 otsusega nr 375 muudeti ülalnimetatud otsust ja lubati Narva  Linna Arenduse ja  Ökonoomika Ametile ajutiselt  kasutada põhieelarvest eraldatud vahendeid projekti “Narva ettevõtete (s.h. Kreenholmi Valduse AS) koondamisteate saanud töötajate ja töötute tööturule integreerimine erinevate tööhõivemeetmete toel" sildfinantseerimise  kulude  katteks perioodil september -oktoober 2007.a   940 000  krooni summas ning 2007.a lisaeelarves ettenäha sildfinantseerimine summas 1 360 000 krooni perioodi november –detsember 2007.a kulude katteks.

2007. aastal realiseeriti projekti käigus omafinantseeringu summast 243 002 krooni. Kasutamata on jäänud 739 238 krooni. Omafinantseering on jäänud kasutamata järgmistel asjaoludel:

1) 2007. aastal ei jõutud erialakoolitustele saata projekti kavas esialgselt plaanitud 90 inimest. See oli seotud Kreenholmi Valduse ASi töötajate koondamiste kuupäevade muutmisega: 2007.a viimane koondamine, mis pidi toimuma novembrikuus on edasi lükatud jaanuarile 2008. Mõjutavateks asjaoludeks oli ka see, et esimestena olid koondatud pensionieas töötajad, keda pole võimalik projekti kaasata. Mõned inimesed langesid koondatute nimekirjast välja, kuna neile oli pakutud edaspidi töötada Kreenholmi Valduse AS-s. Kõik see mõjutas erialakoolituste korraldamist – projektis pole piisavalt inimesi rühmade avamiseks;

2) Takistusena ilmnes ka koondatute soovimatus minna tööpraktikale või ümber õppima neil erialadel, mis on nõutud tänapäeval meie regiooni ettevõtetes, aga nimelt: õmbleja, metallitöötaja, kaubandustöötaja (need on juuli-augustikuus läbiviidud uuringu andmed);

3) Viivitutus tekkis ka seoses väljakulutatud riigihangetega. Kahele riigihankele ei saadud ühtki hinnapakkumist. Nende tõrgete tõttu oli alguses edasi lükatud toimetulekukoolituste korraldamine, teiseks polnud hetkel koolitajat erialal „Sotsiaalhooldaja” ehkki rühm on komplekteeritud. Seoses sellega, alustati koolitustega plaanitust hiljem.

Lähtudes ülaltoodud põhjustest, ei kasutatud omafinantseeringut ei sel aastal täies ulatuses ja seepärast on vaja omafinantseeringut summas 739 238 krooni viia üle 2008.aastale ning lubada Narva Linnavalitsusel võtta sildfinantseerimise laenu 2008. aastal 2 800 000 kr ulatuses.

2. Õiguslikud järeldused

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike l punktile 8 antud otsust vastu võtta.

3.  Otsus

1. Lubada kasutada 2007.aastal kasutamata jäänud projekti omafinantseeringut summas 739 238 kr 2008.aastal. 

2. Lubada Narva Linnavalitsusel võtta 2008. aastal projekti sildfinantseerimise laenu summas 

      2 800 000 kr.

4. Vaidlustamine

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. Otsuse jõustumine

Otsus jõustub seadusega sätestatud korras.

Mihhail Stalnuhhin

Linnavolikogu esimees

